CELEX: 32021R1121
Language: lt
Date: 2021-07-08 00:00:00
Title: Komisijos įgyvendinimo reglamentas (ES) 2021/1121 2021 m. liepos 8 d. kuriuo nurodomi išsamūs statistiniai duomenys, kuriuos turi pateikti valstybės narės apie į Sąjungos rinką įvežamų gaminių saugos ir atitikties kontrolę (Tekstas svarbus EEE)

2021 7 9   
               
               
                  LT
               
               
                  Europos Sąjungos oficialusis leidinys
               
               
                  L 243/37
               
            
         KOMISIJOS ĮGYVENDINIMO REGLAMENTAS (ES) 2021/1121
         2021 m. liepos 8 d.
         kuriuo nurodomi išsamūs statistiniai duomenys, kuriuos turi pateikti valstybės narės apie į Sąjungos rinką įvežamų gaminių saugos ir atitikties kontrolę
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. birželio 20 d. Europos Parlamento ir Tarybos reglamentą (ES) 2019/1020 dėl rinkos priežiūros ir gaminių atitikties, kuriuo iš dalies keičiama Direktyva 2004/42/EB ir reglamentai (EB) Nr. 765/2008 ir (ES) Nr. 305/2011 (1), visų pirma jo 25 straipsnio 9 dalį,
         kadangi:
         
                     (1)
                  
                  
                     Reglamento (ES) 2019/1020 25 straipsnio 6 dalyje reikalaujama, kad valstybės narės pateiktų Komisijai išsamius statistinius duomenis, apimančius pagal to reglamento 25 straipsnio 1 dalį paskirtų institucijų vykdomą kontrolę, susijusią su į Sąjungos rinką patenkančiais gaminiais, kuriems taikoma Sąjungos teisė. Visų pirma Reglamente (ES) 2019/1020 reikalaujama, kad statistiniai duomenys apimtų intervencinių priemonių, susijusių su tokių gaminių kontrole, skaičių, kiek tai susiję su gaminių sauga ir atitiktimi;
                  
               
                     (2)
                  
                  
                     būtina nurodyti tokių statistinių duomenų išsamumą;
                  
               
                     (3)
                  
                  
                     jeigu dėl pagal Reglamento (ES) 2019/1020 25 straipsnio 1 dalį paskirtų institucijų įsikišimo rinkos priežiūros institucijos pagal to reglamento 28 straipsnio 1 ir 2 dalis reikalauja neišleisti gaminio į laisvą apyvartą, statistiniai duomenys apie intervencinių priemonių skaičių turėtų būti papildyti išsamesne informacija apie atitinkamą gaminį, kad būtų galima geriau suprasti gaminių saugos ir atitikties problemas ir tendencijas. Be to, pateikti statistiniai duomenys gali padėti geriau valdyti riziką;
                  
               
                     (4)
                  
                  
                     nors Komisijai pateikti statistiniai duomenys apie intervencines priemones kontrolės srityje turėtų apimti visą į Sąjungos rinką patenkančių gaminių kontrolę, vis dėlto jie turėtų apimti tik tuos kontrolės veiksmus, kuriuos vykdydamos paskirtosios institucijos iš tikrųjų ėmėsi intervencinių priemonių. Todėl į statistinius duomenis neturėtų būti įtraukti duomenys apie kontrolę, vykdytą naudojant tik elektronines duomenų apdorojimo priemones;
                  
               
                     (5)
                  
                  
                     šiame reglamente nustatytos priemonės atitinka pagal Reglamento (ES) 2019/1020 43 straipsnį įsteigto komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            
               1.   Statistiniai duomenys, kurie turi būti teikiami pagal Reglamento (ES) 2019/1020 25 straipsnio 6 dalį, apima šiuos duomenis apie intervencines priemones gaminių, kuriems taikoma Sąjungos teisė, kontrolės srityje, kiek tai susiję su gaminių sauga ir atitiktimi:
               
                           a)
                        
                        
                           bendrą intervencinių priemonių skaičių;
                        
                     
                           b)
                        
                        
                           bendrą intervencinių priemonių, dėl kurių buvo sustabdytas išleidimas į laisvą apyvartą pagal Reglamento (ES) 2019/1020 26 straipsnio 1 dalį, skaičių;
                        
                     
                           c)
                        
                        
                           dėl kiekvienos intervencinės priemonės, dėl kurios atitinkamos institucijos nustatė reikalavimą imtis konkrečių veiksmų, kuriuos turi atlikti atitinkami ekonominės veiklos vykdytojai, arba rinkos priežiūros institucijos nustatė reikalavimą neišleisti gaminio į laisvą apyvartą pagal Reglamento (ES) 2019/1020 28 straipsnio 1 ir 2 dalis:
                           
                                       i)
                                    
                                    
                                       muitinės deklaracijos priėmimo datą;
                                    
                                 
                                       ii)
                                    
                                    
                                       muitinės deklaracijos rūšies nuorodą, kai pagal Komisijos deleguotojo reglamento (ES) 2015/2446 143a ir 144 straipsnius pateikiama mažiau duomenų turinti muitinės deklaracija (2);
                                    
                                 
                                       iii)
                                    
                                    
                                       kilmės šalį (16 08 000 000 duomenų elementas) arba, jei jos nėra, eksportuotojo šalį (13 01 018 020 duomenų elementas);
                                    
                                 
                                       iv)
                                    
                                    
                                       suderintos sistemos subpozicijos kodą (18 09 056 000 duomenų elementas);
                                    
                                 
                                       v)
                                    
                                    
                                       jei yra, Kombinuotosios nomenklatūros kodą (18 09 057 000 duomenų elementas);
                                    
                                 
                                       vi)
                                    
                                    
                                       papildomus vienetus (18 02 000 000 duomenų elementas) arba, jei jų nėra, grynąją masę (18 01 000 000 duomenų elementas);
                                    
                                 
                                       vii)
                                    
                                    
                                       transporto rūšį pasienyje (19 03 000 000 duomenų elementas);
                                    
                                 
                                       viii)
                                    
                                    
                                       pagrindinę atitinkamų gaminių kategoriją;
                                    
                                 
                                       ix)
                                    
                                    
                                       rinkos priežiūros institucijų nustatytus pagrindinius pažeistus Sąjungos teisės aktus;
                                    
                                 
                                       x)
                                    
                                    
                                       informaciją, ar gaminys gali būti išleistas į laisvą apyvartą, jei atitinkami ekonominės veiklos vykdytojai baigia vykdyti konkrečius veiksmus, kaip reikalauja atitinkamos institucijos.
                                    
                                 
                     
            
               2.   1 dalyje nurodyti duomenys apima duomenis apie visą kontrolę, išskyrus kontrolės veiksmus, vykdytus naudojant tik elektronines duomenų apdorojimo priemones.
            
            
               3.   Taikant 1 dalį, jeigu muitinės deklaracijoje nurodomi gaminiai, priskirtini dviem ar daugiau tos muitinės deklaracijose nurodytų prekių, intervencinė priemonė kiekvienos iš jų atžvilgiu laikoma atskira intervencine priemone.
            
            
               4.   Taikant šio straipsnio 1 dalies c punkto iii-vii papunkčius, pateiktini duomenys yra muitinės deklaracijoje pagal atitinkamą Deleguotojo reglamento (ES) 2015/2446 B priedo duomenų elementą pateikta informacija. Tačiau, jeigu valstybės narės pagal Deleguotojo reglamento (ES) 2015/2446 2, 143a ir 144 straipsnius arba bet kurias kitas tame reglamente nustatytas pereinamojo laikotarpio taisykles muitinės deklaracijai taiko skirtingus duomenų reikalavimus, pateiktini duomenys turi būti lygiaverčiai muitinės deklaracijoje, kuriai taikomi tie duomenų reikalavimai, pateikiamai informacijai.
            
         
         
            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. liepos 16 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. liepos 8 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 169, 2019 6 25, p. 1.
         
            (2)  2015 m. liepos 28 d. Komisijos deleguotasis reglamentas (ES) 2015/2446, kuriuo Europos Parlamento ir Tarybos reglamentas (ES) Nr. 952/2013 papildomas išsamiomis taisyklėmis, kuriomis patikslinamos kai kurios Sąjungos muitinės kodekso nuostatos (OL L 343, 2015 12 29, p. 1).